Tre efterskole-elever fra Ladelund Efterskole ved Vejen er blevet bortvist fra skolen efter en studie-rejse til Italien

Tre efterskole-elever fra Ladelund Efterskole ved Vejen er blevet bortvist fra skolen efter en studie-rejse til Italien.

Eleverne på 16 og 17 år stenede en svane til døde og risikerer nu at blive stillet for en italiensk ungdomsstol, da de er under den kriminelle lavalder i Italien.

Eleverne var med deres klasse på rejse til den italienske by Peschiera i den sydlige ende af Gardasøen.

Se også: Tre danske drenge sigtet: Dræbte svane med sten på skoleudflugt

Under en gåtur stødte de tre elever ind i en knopsvane, som pustede sig op og hvæsede. Drengene kastede med sten mod svanen, som forsøgte at gemme sig. Alligevel fortsatte drengene med at kaste med sten mod den hjælpeløse svane, som til sidst døde.

Sagen har vakt stor opsigt i Italien og er blevet omtalt i de italienske medier.

Utilgiveligt

Politiet blev tilkaldt og eleverne blev hurtigt identificeret.

Forstander på Ladelund Efterskole, Steffen Bendix Pedersen, kalder overfor JydskeVestkysten sagen for ulykkelig og utilgivelig.

Drengene blev efter hændelsen sat på et fly og sendt hjem med en lærer.

- Vi har fra skolens side afbrudt samarbejdet med de tre elever. De går ikke længere på skolen. Drengene blev i Italien opfordret til at kontakte en advokat, når de kom tilbage til Danmark. Hvad der videre kommer til at ske nu, er en sag mellem drengene og deres forældre, siger Steffen Bendix Pedersen til jv.dk